SK Úradný vestník Európskej únie C 353/14

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 353/08

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„TRAVIA DA BEIRA BAIXA“

ES č.: PT-PDO-0005-0848-10.01.2011

CHZO ( ) CHOP ( X )

1. Názov:

„Travia da Beira Baixa“

2. Členský štát alebo tretia krajina:

Portugalsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.4 – Iné výrobky živočíšneho pôvodu (mliečne výrobky)

3.2. Opis výrobku, na ktorý sa vzťahuje názov uvedený v bode 1:

„Travia da Beira Baixa“ sa vyrába zrážaním alebo koaguláciou ohrievaním laktoalbumínu a laktoglobulínu nachádzajúcich sa v srvátke, ktorá vzniká ako vedľajší produkt pri výrobe syrov „Queijos da Beira Baixa“ (Queijo de Castelo Branco CHOP, Queijo Amarelo da Beira Baixa CHOP, Queijo Picante da Beira Baixa CHOP) Ide o čerstvý, nefermentovaný výrobok s mäkkou, viac-menej kašovitou konzistenciou, ktorá je dôsledkom pridania malého množstva srvátky („rescaldão“).

a) Chemické vlastnosti

Vzhľadom na to, že výrobok sa vyrába z mlieka dvoch druhov prežúvavcov (oviec a kôz) a z rôznych druhov syra vyrábaných rôznymi postupmi, ide o výrobok heterogénneho zloženia. Referenčné zloženie:

Obsah vody: 70 % až 80 %

Celkový obsah tuku: 5 g až 9 g/100 g výrobku

Celkový obsah bielkovín: 4 g až 7 g/100 g výrobku

Popol: 0,6 g až 1,4 g/100 g výrobku

b) Fyzikálne vlastnosti

Tvar: „Travia da Beira Baixa“ nemá špecifický tvar. Vzhľadom na svoju kašovitú konzistenciu má tvar nádoby, v ktorej sa nachádza.

Štruktúra: Výrobok má podobu mäkkej, nevymiešanej, zrnitej masy bielej farby.

Chuť a aróma: Výrobok má sladkú mliečnu chuť a príjemný buket. V ústach sa ľahko rozpúšťa.

3.3. Suroviny (len pri spracovaných výrobkoch):

„Travia da Beira Baixa“ sa vyrába zo srvátky, ktorá vzniká ako vedľajší produkt výroby syrov „Queijos da Beira Baixa“. Pridáva sa do nej pitná voda a surové ovčie alebo kozie mlieko.

3.4. Krmivo (len pri výrobkoch živočíšneho pôvodu):

Povoleným systémom výroby je tradičné extenzívne pasenie. Základom krmiva je teda prírodné krmivo alebo krmivo obohatené o druhy kŕmnych rastlín prispôsobené pôdnym a klimatickým podmienkam regiónu. V obdobiach nedostatku sa dopĺňa senom a slamou.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

„Travia da Beira Baixa“ je vedľajší produkt, ktorý vzniká pri výrobe syrov „Queijos da Beira Baixa CHOP“. Vzhľadom na to, že ide o surovinu, ktorá z mikrobiologického hľadiska mimoriadne rýchlo podlieha skaze a navyše je veľmi citlivá, je nutné ju spracovať a zabaliť okamžite po výrobe. To predpokladá, že sa celý proces výroby výrobku „Travia da Beira Baixa“, ako aj jeho balenie, odohráva v tej istej výrobnej prevádzke ako výroba „Queijos da Beira Baixa CHOP“, a teda aj v rovnakej zemepisnej oblasti. V opačnom prípade by v dôsledku rôznych krokov pri manipulácii došlo k negatívnemu ovplyvneniu kvality a autenticity, ktorá by bola v rozpore so záujmami výrobcov a spotrebiteľov.

3.6. Osobitné pravidlá pri krájaní, strúhaní, balení atď.:

Hoci sa „Travia da Beira Baixa“ vyrába pri vysokých teplotách, vysoký obsah bielkovín, laktózy a vody spôsobuje zvýšenie množstva mikroorganizmov počas fázy manipulácie po výrobe. Takéto kvalitatívne a kvantitatívne zmeny mikroflóry majú za následok zmeny fyzických a chemických vlastností výrobku, od ktorých sa priamo odvíja úspech či neúspech u konečného spotrebiteľa.

Z tohto dôvodu musia byť materiály, ktoré sa používajú na balenie výrobku „Travia da Beira Baixa“ alebo ktoré s ním prichádzajú do kontaktu, vo vzťahu k obsahu neškodné a inertné. Výrobok je možné baliť vákuovo aj všetkými inými spôsobmi balenia, ktoré sú preukázateľne zárukou dodržania podmienok potrebných na uchovanie výrobku a jeho celkovej kvality.

3.7. Osobitné pravidlá pri označovaní:

Okrem dodržania všetkých právnych požiadaviek a špecifického loga

sa v závislosti od konkrétneho typu marketingu „Travia de Baixa“ musia na etikete uvádzať tieto údaje:

— meno/názov alebo obchodný názov a adresa výrobcu,

— značka zdravotnej neškodnosti,

— certifikačná značka,

— logo EÚ.

4. Stručné vymedzenie zemepisnej oblasti:

Zemepisná oblasť výroby surovín, spracovania a balenia je rovnaká ako zemepisná oblasť výroby syrov „Queijos de Beira Baixa“. Ide o obce (concelhos) Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão a časti obcí (freguesias) Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso a Vales do Rio v samosprávnej obci Covilhã.

5. Spojenie so zemepisnou oblasťou:

5.1. Špecifickosť zemepisnej oblasti:

Tradičné systémy extenzívneho pasenia, ktoré sú typické pre predmetný región, úzko súvisia s prevažujúcimi klimatickými a pôdnymi podmienkami, ktoré do veľkej miery ovplyvňujú rast druhov kŕmnych rastlín. Pre klímu v regióne sú typické vysoké priemerné teploty, dlhé, horúce a suché letá a mierne zimy s relatívne nízkou mierou celkových priemerných zrážok a zriedkavým výskytom mrazov. Suché podnebie je dominantnou črtou, ktorá je výraznejšia v južnej a východnej časti územia.

Prírodné pastviny na piesočnatej pôde pozostávajú z tráv, ktoré sa rýchlo rozmnožujú a rozrastajú (Agrostias, Poa atď.) a jednoročných strukovín s vyššou nutričnou hodnotou (Ornitopus, T. Cherleri, T. Arvense atď.). Miestne pastviny na sypkých pôdach žulového pôvodu, zložené z jednoročných tráv s pomalým rastom (Vulpia, Periballia) a niektorých strukovín s nízkou nutričnou hodnotou (Trifolium angustifolium a T. Stellatum) sa vyznačujú nízkou kvalitou a výnosnosťou. Na pôdach bridlicového pôvodu so schopnosťou dobre zadržiavať vodu, sa nachádzajú pastviny akceptovateľnej kvality v prípade, že prevažujú jednoročné trávy – veľmi často ide o mätonohy (Lolium spp.). Strukoviny sú vo všeobecnosti hodnotnými kŕmnymi rastlinami (Tifolium spp. a Ornithopus).

5.2. Špecifickosť výrobku:

Špecifickosť výrobku a jeho vlastností súvisia s pôvodom surovín a výrobným postupom. „Travia da Beira Baixa“ sa získava zo srvátky, ktorá je vedľajším produktom výroby syrov „Queijos da Beira Baixa“. Srvátka sa scedí, čím sa odstránia zvyšky tvarohu („repiso“), a pokiaľ sa v mlieku vytvorí soľ, pridáva sa voda. Srvátka sa následne ohreje na teplotu od 80 °C do 90 °C a neustále sa pomaly mieša, až kým nedôjde ku koagulácii, ktorá sa prejavuje tvorbou vločiek, ktoré z dôvodu nízkej hustoty vyplávajú na povrch. Vtedy sa zníži teplota a miešanie sa preruší až do momentu tesne pred varom. Táto fáza trvá od 15 do 30 minút. V záujme získania väčšieho množstva a dosiahnutia vyššej hustoty výslednej masy sa zvykne tesne pred varom pridávať malé množstvo kozieho mlieka. Napokon sa pomocou dierovanej naberačky masa vyberie z nádoby, v ktorej došlo ku koagulácii, umiestni sa do ďalšej nádoby a zmieša sa s malým množstvom srvátky („rescaldão“) v záujme dosiahnutia viac-menej kašovitej konzistencie.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Ovčie a kozie mlieko určené na výrobu syrov „Queijos da Beira Baixa“, z ktorého sa získavajú suroviny na výrobu „Travia da Beira Baixa“, môže pochádzať iba z chovných fariem, ktoré sa nachádzajú v zemepisnej oblasti výroby. Systémom výroby je tradičné extenzívne pasenie menších skupín zvierat, ktoré trávia väčšinu dňa na pastve a večer sa vracajú do maštale, kde sú dojené a prenocujú (aspoň v zime).

Základom krmiva je teda prírodné krmivo alebo krmivo obohatené o druhy kŕmnych rastlín prispôsobených pôdnym a klimatickým podmienkam regiónu. V regióne je naďalej bežné pestovanie kŕmnych rastlín na produkciu sena a používania sena z druhej kosby na výkrm. Preto má mlieko oviec a kôz, ktoré sa pasú v tomto regióne, osobité charakteristiky, ktoré spolu s technikami a know-how súvisiacimi s výrobným postupom a balením umožňujú výrobu špecifického výrobku, ktorý spotrebitelia rozpoznávajú a označujú ho názvom regiónu pôvodu.

Odkaz na uverejnenie špecifikácie:

[článok 5 ods. 7 nariadenia (ES) č. 510/2006]

http://www.gpp.pt/valor/ce_travia_bb.pdf

(1) Ú. v. EÚ L 93, 31.3.2006, s. 12.